代木工言
作者：呂南公
朝代：宋

paragraphs: 願君勿斲木工手，請斲財戶眼與心。
時平力贍侈不徹，有見必欲相摹臨。
試言賤工目所擊，竊竊富室清溪潯。
偶來公府證訩訟，適見棟宇雄深沉。
歸損多貲換堂室，唯恐壯麗微差參。
逡巡子弟到京國，新值器服夸如今。
買真購法不議價，持還逞詫爭歌吟。
一家矜尚一鄉慕，自此籍籍師奢淫。
當時溪西鄙樸老，頗出厲語聊譏侵。
爲言人生倚衣食，繁手未必加淳音。
百年榮落豈易保，身後志業須勝任。
華榱不可孕金穀，盛服幾許忘釜鬵。
不見聲容赫赫家，晚來衰謝無遺簪。
乃公營求嗣孫毀，弓劍往往同芒針。
人情護近不庇遠，厲語一出爭詬擒。
况我孱微食技業，得不骩靡依餘陰。
區區小材蓋如此，天下誰與制尺尋。
安得高梯切閶闔，上叩帝膝敷誠忱。
盡取人間富財戶，免使僭偪難𣂏斟。
工手何辜可毋斲，自然風定無驚林。